《月夜闻笛》
清代·宋育仁

嶰谷幽篁啸风雨，孤生童童音独苦。伶伦截管象龙吟，吹满阳柯散阴羽。

流传世上知音稀，今夜月明吹者谁。沈吟压抑断还续，悠扬满野幽且悲。

春莺百啭清如水，孤鹤移巢中夜起。幽闺思妇忆关河，下国迁臣去乡里。

众山籁静寒乌栖，此时呜咽遂成啼。凝心寂听起吟望，怆然怀古沾裳衣。

在昔公孙裁律管，𢇦统黄钟众清满。音清易苦感人情，缠绵发爱方思返。

堪嗟古乐尽销沈，谁知声理感人深。琴谱广陵成绝响，笙吹鸣鹿断和音。

惟留一笛调馀龠，无复中和尚苦吟。婵媛伤抱思轩梦，雅骚幽怨无人重。

省识劳思万古情，何时吹万群方动。

作者简介：宋育仁，字芸子，四川富顺人。博通群籍，尤深经学，为王闿运及门高弟。乙未割台之役，有感事五首，唐衢痛哭，杜牧罪言，兼而有之。见连横《台湾诗录》，今据以移录。